Η ομιλία του Προέδρου της ΚΕΔΚΕ

ΠΑΡΙ ΚΟΥΚΟΥΛΟΠΟΥΛΟΥ

Δημάρχου Κοζάνης

στο συνέδριο για την επιδότηση των αστικών συγκοινωνιών.
Στην Ελλάδα του 2005 διαθέτουμε το πλέον συγκεντρωτικό κράτος στην Ενωμένη Ευρώπη των 25. 

Ο συγκεντρωτισμός αυτός αποτελεί το σοβαρότερο εμπόδιο στην ανάπτυξη και την ευημερία του τόπου. 

Ακριβώς γι΄ αυτό, το σημερινό μοντέλο της χώρας πρέπει ν΄ αλλάξει, ξεπερνώντας κατεστημένες λογικές ολόκληρων χρόνων.

Αυτό ήταν το κεντρικό μήνυμα της ενημέρωσης του Πρωθυπουργού και των πολιτικών αρχηγών, που πρόσφατα πραγματοποιήθηκε από την ΚΕΔΚΕ.

Το σύγχρονο κράτος, από την εποχή της γαλλικής επανάστασης μέχρι σήμερα, οικοδομήθηκε με τις έννοιες αποκέντρωση και αυτοδιοίκηση ως θεμελιώδη υλικά του. 

Έχει σημασία να τονίσουμε ότι στις μέρες μας, την εποχή δηλαδή της παγκοσμιοποίησης, η αποκέντρωση και η αυτοδιοίκηση ενισχύονται και ενδυναμώνονται στη Δυτική Ευρώπη αλλά και σε όλο τον αναπτυγμένο κόσμο  και η εξέλιξη αυτή είναι αποτέλεσμα δύο παράλληλων διαδικασιών. 

Πρώτα απ΄ όλα είναι γνωστό ότι στην εποχή μας τα όρια του εθνικού κράτους περιορίζονται, ακριβώς γιατί μια σειρά από σοβαρές αποφάσεις λαμβάνονται σε υπερεθνικά κέντρα και αυτό ενδυναμώνει αντικειμενικά τους θεσμούς της αποκέντρωσης και της αυτοδιοίκησης. 

Έπειτα οι ίδιοι αυτοί οι θεσμοί ενδυναμώνονται ακριβώς για το λόγο ότι η φόβος και η ανασφάλεια των πολιτών μπροστά στο καινούργιο και το άγνωστο, καθιστά τους αποκεντρωμένους θεσμούς το ασφαλέστερο καταφύγιο, ή αν προτιμάτε το ασφαλέστερο όχημα, για το ταξίδι στη νέα εποχή. 

Θα μπορούσε βέβαια να πει κανείς, για ποιο λόγο να μην ενδυναμωνόταν οι αποκεντρωμένοι θεσμοί, αφού διαχρονικά έχουν αποδείξει όχι μόνο την ανθεκτικότητα τους αλλά και τη διαρκή αποτελεσματικότητα τους. 

Το σύγχρονο κράτος βασισμένο σε αποκέντρωση και αυτοδιοίκηση είναι ένα ιδιαίτερα πετυχημένο μοντέλο με κριτήριο την αποτελεσματικότητα αλλά και όχι μόνο αυτό.

Στη Δανία η ριζική αποκέντρωση των πολιτικών απασχόλησης υποδιπλασίασε την ανεργία μέσα σε τρία χρόνια.

Ανάλογες επιλογές στο χώρο της παιδείας έφεραν τη Φιλανδία στην κορυφή.

Στη Σουηδία, η συνευθύνη των τοπικών αρχών στην ανάπτυξη είναι συγκεκριμένη εδώ και πάρα πολλά χρόνια. 

Δεν είναι τυχαία και ξεκομμένη αυτή η επιλογή απ΄ το αποτέλεσμα.

Η Σουηδία βρίσκεται στην κορυφή της ανταγωνιστικότητας παγκοσμίως, τα τελευταία χρόνια.

Φαίνεται πως ανταγωνιστικότητα, παιδεία και ανεργία αποτελούν δεύτερες προτεραιότητες στην Ελλάδα, ίσως γιατί εδώ υπάρχουν άλλες.

Προτιμούμε και επιμένουμε να λειτουργούμε μ΄ ένα αναχρονιστικό τρόπο που δικαιώνει διαρκώς το συγκεντρωτισμό και την αναποτελεσματικότητα.

Θέλετε μερικά παραδείγματα που ισχύουν για την Ελλάδα του 2005;

Το ΥΠΕΧΩΔΕ είναι αρμόδιο και υπεύθυνο, ανάμεσα στ΄ άλλα, για 380 χιλιόμετρα οδικού δικτύου στο λεκανοπέδιο Αττικής, όπου όχι μόνο φροντίζει για την κατασκευή και τη συντήρηση των δρόμων, αλλά είναι αρμόδιο ακόμα για να ποτίζει τις νησίδες, ν΄ αλλάζει τις λάμπες σ΄ αυτούς τους δρόμους και να πληρώνει και την κατανάλωση του ρεύματος για το φωτισμό τους. 

Ο ΟΣΚ, παρότι η αρμοδιότητα συντήρησης των σχολικών κτιρίων πριν από 4 χρόνια αποκεντρώθηκε καθολικά στους Δήμους, με μεταβίβαση και μέρους των ανάλογων πόρων, παραμένει με το ίδιο προσωπικό αναζητώντας όλο αυτό το διάστημα ρόλο στα… Βαλκάνια.

Πρόσφατα, για ολοκληρώσω τα παραδείγματα, ο ΟΑΕΔ αποφάσισε την πρόσληψη 400 ειδικών συμβούλων στο κέντρο για να διαχειριστούν τις ισάριθμες πρωτοβουλίες απασχόλησης που είναι φυσικά διάσπαρτες σε όλη την Ελλάδα.

Το πηγάδι του συγκεντρωτισμού είναι ιδιαίτερα βαθύ γι΄ αυτό δε χρειάζεται παράθεση άλλων παραδειγμάτων. 

Είναι όμως μια πραγματικότητα που αναγκάζει την ίδια τη χώρα να πληρώνει ένα  βαρύτατο τίμημα, γι΄ αυτό και πρέπει να ν΄ αλλάξει. 

Προκειμένου να ξεπεραστεί αυτός ο αφόρητος και αναχρονιστικός συγκεντρωτισμός πρέπει να υπάρξουν ρήξεις και τομές και όχι θολές μεταρρυθμίσεις.

Θεωρώ υποχρέωση μου να επαναλάβω τις πέντε μεγάλες μεταρρυθμίσεις, που επικυρώθηκαν με συντριπτική πλειοψηφία στο τελευταίο τακτικό μας συνέδριο, οι οποίες σύμφωνα με την  αντίληψη μας οδηγούν σ΄ ένα σύγχρονο κράτος.

· Αιρετός περιφερειάρχης

· Λιγότεροι και ισχυροί Δήμοι

· Μητροπολιτική αυτοδιοίκηση

· Ένας και αξιόπιστος μηχανισμός ελέγχου που εγγυάται τη διαφάνεια, με παράλληλη ενίσχυση του ρόλου του Δημοτικού συμβουλίου, προκειμένου να ενισχυθούν οι διαδικασίες εσωτερικού ελέγχου

· Και τέλος, αυτό που ονομάζουμε μητέρα των μεταρρυθμίσεων, φορολογική αποκέντρωση. Ή αν θέλετε φορολογική μεταρρύθμιση με αποκέντρωση και αυτοδιοίκηση. 

Είναι η κορυφαία μεταρρύθμιση που πρέπει να γίνει στο ελληνικό κράτος.

Είναι η επιλογή που μας οδηγεί στην αυτοδιοίκηση της ευθύνης, στην κοινωνία της ευθύνης. 

Είναι η επιλογή που δίνει στη διαφάνεια την πραγματική της υπόσταση, για να ξέρουν δηλαδή οι πολίτες που πάνε τα λεφτά τους. 

Είναι η επιλογή που απελευθερώνει τις δυνάμεις των τοπικών κοινωνιών επιτρέποντας τοπικές προγραμματικές συμφωνίες και συγκλίσεις για να χαράξει κάθε μια κοινωνία, στα πλαίσια του γενικότερου εθνικού και περιφερειακού σχεδιασμού, το δικό της μέλλον και να είναι υπεύθυνη γι΄ αυτό. 

Καθιστά δε την έννοια αρμοδιότητα για τις τοπικές αρχές, ταυτόσημη με την έννοια της ευθύνης.
Για τη διαφαινόμενη αλλαγή όμως του εκλογικού νόμου, ούτε λόγος. 

Οι προτεραιότητες της χώρας είναι άλλες.

Και μόνο από μια τέτοια οπτική γίνεται κατανοητό γιατί η ΚΕΔΚΕ είναι αντίθετη στην αλλαγή του εκλογικού νόμου.

Ακριβώς για το λόγο ότι οι προτεραιότητες της αυτοδιοίκησης αλλά και της ίδιας της χώρας είναι άλλες, και περιγράφηκαν μέσα απ΄ τις μεγάλες μεταρρυθμίσεις οι οποίες αναφέρθηκαν πιο πάνω. 

Στο σημείο αυτό, θα ήθελα να κάνω ένα πρώτο σχολιασμό της εξαγγελίας για τις πέντε αναπτυξιακές περιφέρειες που ακούστηκε απ΄ το βήμα της ΔΕΘ απ΄ τον κ. Πρωθυπουργό. 

Προφανώς οι περιφέρειες της χώρας δεν μπορούν να είναι 13. Θα έπρεπε να είναι λιγότερες.

Προφανώς επίσης δεν είναι κανείς αδιάφορος για χειρισμούς που έχουν σχέση με το 4ο  ΚΠΣ αφού είναι ομολογημένος στόχος και επιδίωξη της χώρας να περιορίσει απώλειες που υπάρχουν σε σχέση με τη μεταφορά περιοχών από το ΣΤΟΧΟ 1 σε άλλες ζώνες χαμηλότερης χρηματοδότησης. 

Όμως το ζήτημα δεν είναι αυτό.

Με δεδομένη τη δέσμευση της κυβέρνησης για διατήρηση της Νομαρχιακής Αυτοδιοίκησης, με δεδομένη επίσης τη θέση της για κάποιες, έστω, περιορισμένες αλλαγές στον ΚΑΠΟΔΙΣΤΡΙΑ για τη δικαίωση κάποιων επιλογών διαχωρισμού κοινοτήτων ή κωμοπόλεων από υφιστάμενους Δήμους, με δεδομένη επίσης, σύμφωνα με τον πρωθυπουργό τη διατήρηση των 13 περιφερειών και τη μετατροπή τους σε διοικητικές μονάδες, βρισκόμαστε μπροστά στο εξής πραγματικά πρωτοφανές αποτέλεσμα.

Η Ελλάδα θα διαθέτει 5 επίπεδα εκ των οποίων τα 4 θα είναι ανάπτυξης και τα 4 διοίκησης.

Κράτος, αναπτυξιακές περιφέρειες, διοικητικές περιφέρειες, νομαρχιακές αυτοδιοικήσεις, δήμοι. 

Εύκολα μπορεί κανείς να διακρίνει τα 4 επίπεδα ανάπτυξης και τα 4 επίπεδα διοίκησης.

  Σ΄ όλα αυτά εμφανίζεται ένα τεράστιο πρόβλημα που έχει και συνταγματική διάσταση αφού το σύνταγμα μας μιλάει σαφώς  και ορθά για δύο βαθμούς αυτοδιοίκησης και κεντρικό κράτος και μας απομακρύνουν απ΄ το ζητούμενο που είναι απλές και ξεκάθαρες δομές που οδηγούν σ΄ αυτό που ονομάζουμε σύγχρονο κράτος.

Που μας οδηγούν σ΄ αυτό που ονομάζουμε ευρωπαϊκό κεκτημένο. 

Το ζήτημα δεν είναι να βάλουμε πέντε ή έξι υπερυπουργούς στην ελληνική περιφέρεια αλλά ν΄ απελευθερώσουμε τις δυνάμεις της και σε περιφερειακό αλλά και σε τοπικό επίπεδο. 
Ο πρωθυπουργός κατά τα άλλα δεσμεύτηκε για το άνοιγμα ενός εθνικού διαλόγου με θέμα το σύγχρονο κράτος, και όχι στενά την αποκέντρωση και την αυτοδιοίκηση, μια εξέλιξη που κατ΄ αρχήν τη θεωρούμε θετική και στα πλαίσια αυτού του διαλόγου θα έχουμε την ευκαιρία και εμείς, όπως και άλλοι θεσμικοί συνομιλητές αλλά και η κοινωνία η ίδια ν΄ αναπτύξουμε σκέψεις και απόψεις.

Θέλω όμως από την πλευρά μου, εκ μέρους του Δ.Σ. της ΚΕΔΚΕ και όλων των αιρετών της χώρας να είμαι απόλυτα σαφής.

Η ΚΕΔΚΕ φυσικά και θα συμμετάσχει στο διάλογο αυτό με πολύ συγκεκριμένες επιδιώξεις. 

Με σταθερή και τεκμηριωμένη υποστήριξη της βασικής μας θέσης ότι απαιτούνται ρήξεις και τομές. 
Με πρόταση για την υιοθέτηση απλών και λειτουργικών δομών και όχι ενός δαιδαλώδους συστήματος διοίκησης και ανάπτυξης, το οποίο θα ενισχύσει την αναποτελεσματικότητα και την αδιαφάνεια, που είναι χαρακτηριστικά των τελευταίων δεκαετιών.

Δεν θα περιοριστούμε βέβαια μόνο στα παραπάνω αλλά θα θέσουμε στο επίκεντρο του στόχου μας, στον εθνικό διάλογο, το συγκεντρωτισμό σε όλη του την έκταση και σ΄ όλες του τις πλευρές.

Μια απ΄ τις πλευρές του συγκεντρωτισμού είναι και η ανισότητα ανάμεσα σε κέντρο και περιφέρεια.

Μια ανισότητα η οποία μ΄ αφορμή αλλά και αιτία την πρόσφατη Ολυμπιάδα διευρύνθηκε και αυτό είναι αποδεκτό απ΄ όλους τους Έλληνες είτε αυτοί κατοικούν στο κέντρο είτε στην περιφέρεια.

Ακριβώς αυτό το κεφάλαιο, αυτή την πλευρά του συγκεντρωτισμού ανοίγουμε σήμερα εδώ στην Πάτρα, με τρόπο υπεύθυνο και τεκμηριωμένο φέρνοντας στο επίκεντρο ένα ζήτημα συγκεκριμένων αναγκών της ελληνικής περιφέρειας αλλά και ένα αίτημα ισονομίας και ισοπολιτείας ανάμεσα σε κέντρο και περιφέρεια.

Πρώτα απ΄ όλα να θέσουμε τα εξής ερωτήματα.

Υπάρχει λόγος να προσθέσουμε στα προβλήματα με τα οποία ασχολούμαστε και το πρόβλημα της αστικής συγκοινωνίας;

Είναι τόσο σοβαρό το ζήτημα για την πόλεις και την ύπαιθρο της ελληνικής περιφέρειας;

Ας βάλουμε τα πράγματα με τη σειρά για να δούμε τι ακριβώς συμβαίνει.

Πρώτα απ΄ όλα, οι πόλεις μας, με πρώτη και καλύτερη την Πάτρα που σήμερα μας φιλοξενεί, αντιμετωπίζουν το δικό τους πρόβλημα με την κυκλοφορία και τη στάθμευση και η ανάγκη για σοβαρή, αξιόπιστη, σύγχρονη αστική συγκοινωνία και  η υιοθέτηση πολιτικών προώθησης και προτίμησης απ΄ το κοινό των μέσων μαζικής μεταφοράς λείπει εμφανώς σε όλα σχεδόν τα αστικά κέντρα της ελληνικής περιφέρειας.   

Δεύτερον, στους περισσότερους καποδιστριακούς δήμους, αν όχι σε όλους στους περισσότερους, δεν υπάρχει διασφαλισμένη ενδοδημοτική επικοινωνία με μέσα μαζικής μεταφοράς, με αποτέλεσμα να υπάρχουν προφανή προβλήματα που ξεκινάν απ΄ την εξυπηρέτηση των πολιτών και φτάνουν μέχρι την απειλή της συνοχής του ίδιου του δήμου. 

Υπάρχει λοιπόν λόγος και μάλιστα σοβαρός για να ασχοληθούμε ως αυτοδιοίκηση με το θέμα της αστικής συγκοινωνίας στην ελληνική περιφέρεια.

Η πετρελαϊκή κρίση μάλιστα την οποία ήδη βιώνουμε, αντικειμενικά καθιστά επιτακτική την ανάγκη προώθησης συγκεκριμένων πολιτικών στον τομέα αυτόν αφού είναι προφανές ότι θα πρέπει και για λόγους οικονομικούς, κοντά σ΄ αυτούς της προστασίας του περιβάλλοντος και της ποιότητας ζωής, να υπάρξει αποθάρρυνση της χρήσης του ΙΧ.  
Αφού απαντήσαμε στα πρώτα ερωτήματα για το αν πρέπει ν΄ ασχοληθούμε, ας απαντήσουμε και στο δεύτερο ερώτημα που τέθηκε εισαγωγικά.

Πού ακριβώς βρίσκεται η ανισότητα ανάμεσα σε κέντρο και περιφέρεια;

Το 2004 ο ΟΑΣΑ, της Αθήνας, είχε έλλειμμα που χρηματοδοτήθηκε απ΄ τον κρατικό προϋπολογισμό με 337 εκατ. ευρώ.

Το  ποσό αυτό αν διαιρεθεί με τα 2,9 εκατομμύρια των κατοίκων που εξυπηρετούνται απ΄ τον οργανισμό, έχουμε μια επιδότηση απ΄ το κράτος, απ΄ όλους δηλαδή τους έλληνες πολίτες φορολογούμενους, με 115, 8 ευρώ ανά κάτοικο ετησίως. 

Στη Θεσσαλονίκη, ο ΟΑΣΘ, επιδοτήθηκε το ίδιο έτος, το 2004, με 76 εκατ. ευρώ, για την εξυπηρέτηση 931.000 κατοίκων και η επιδότηση του κάθε κατοίκου ανήλθε στα 81,7 ευρώ ετησίως.

Σύμφωνα με τα στοιχεία προηγουμένων ετών αλλά και ασφαλείς εκτιμήσεις, η επιδότηση των αστικών συγκοινωνιών Αθηνών και Θεσσαλονίκης για το 2006 αναμένεται ν΄ αγγίξει τα 500 εκατ. ευρώ.

Πρόκειται δηλαδή για ένα τεράστιο ποσό.

Η επιδότηση αυτή δεν είναι φυσικά ελληνική πρωτοτυπία καθώς οι αστικές συγκοινωνίες επιδοτούνται σε όλο το σύγχρονο κόσμο.  

Τι συμβαίνει όμως στην ελληνική περιφέρεια;
Πολύ απλά οι αστικές συγκοινωνίες δεν επιδοτούνται.

Η μη επιδότηση των αστικών συγκοινωνιών της ελληνικής περιφέρειας συνιστά από μόνη της μια κραυγαλέα ανισότητα και αν εννοούμε στην Ελλάδα αυτά που λέμε για την περιφερειακή ανάπτυξη πρέπει ν΄ αλλάξουμε ρότα.

Ακριβώς αυτό επιδιώκουμε με το συνέδριο μας σήμερα στην Πάτρα, να υψώσουμε μια φωνή, ως Έλληνες πολίτες, ως Έλληνες φορολογούμενοι, ζητώντας ισονομία και ισοπολιτεία.

Από την ώρα που υπάρχουν συγκεκριμένα προβλήματα τα οποία ονοματίστηκαν, τα οποία επιλύονται με την προώθηση των μέσων μαζικής μεταφοράς, σαφέστατα πρέπει να υπάρξει μια τομή στην πολιτική που ασκείται απ΄ το κεντρικό κράτος.

Πρέπει να τονίσω ότι έχει ιδιαίτερη σημασία να θυμηθούμε όλοι μαζί τι ακριβώς συμβαίνει σ΄ όλη την ελληνική περιφέρεια.

Δεν είναι μόνο η ενδοδημοτική επικοινωνία του Καποδίστρια που αποτελεί ακόμα ζητούμενο ή ότι οι πόλεις της ελληνικής περιφέρειας είναι αβοήθητες στην αντιμετώπιση των κυκλοφοριακών τους προβλημάτων, καθώς στερούνται σοβαρών μέσων μαζικής μεταφοράς.

Τα προβλήματα που παρουσιάζουμε στις υφιστάμενες υποδομές είναι συγκεκριμένα και από μόνα τους τονίζουν τα χαρακτήρα των ανισοτήτων για τις οποίες μιλήσαμε.

Συγκεκριμένα, ως αποτέλεσμα της μη επιδότησης πρώτα απ΄ όλα υπάρχει το ζήτημα της τιμής του εισιτηρίου. 

Ένα ζεύγος αγροτών για να μετακινηθεί στην Πάτρα και να κατέβει στην πόλη και να επιστρέψει χρειάζεται 5,2 ευρώ, την ίδια ώρα που με ελάχιστο τίμημα μπορεί κανείς να διασχίζει όλη την Αθήνα ή τη Θεσσαλονίκη.

Κατά τα άλλα πολύς λόγος γίνεται για την ύπαιθρο και τους αγρότες μας αλλά δεν τολμάμε να προχωρήσουμε στην υιοθέτηση συγκεκριμένων μέτρων στον τομέα αυτόν.

Μια ίσως πιο κραυγαλέα ανισότητα αφορά τους σπουδαστές και τους φοιτητές.

Το εισιτήριο που πληρώνουν οι σπουδαστές του ΑΕΙ και του ΤΕΙ της Πάτρας και όλων των περιφερειακών εκπαιδευτικών ιδρυμάτων της χώρας είναι υπερδιπλάσιο αυτού που πληρώνουν στην Αθήνα και τη Θεσσαλονίκη. 

Αυτή η κατάσταση δημιουργεί ένα φαύλο κύκλο που προκαλεί πολλά προβλήματα, τα οποία συνεχώς ανακυκλώνονται, οδηγώντας τα ΚΤΕΛ της περιφέρειας σε μια οικονομική καχεξία, που ως μοιραίο αποτέλεσμα έχει να μην μπορούν να προσελκύσουν επιβατικό κοινό, διευρύνοντας έτσι το οικονομικό τους έλλειμμα κ.ο.κ.

Θα προσθέσω μια ακόμα παράμετρο που σχετίζεται με την παλαιότητα των οχημάτων. 

Πρόσφατα ο Υπουργός μεταφορών παραβρέθηκε στη Θεσσαλονίκη όπου με υπερηφάνεια ανήγγειλε την παραγγελία εκατοντάδων λεωφορείων του επιδοτούμενου ΟΑΣΘ, λεωφορείων νέας τεχνολογίας, αντιρρυπαντικά, σαν αυτά που παραγγέλθηκαν στην Αθήνα. 

«Η Ελλάδα πιστή στο πρωτόκολλο του Κιότο», είπε ο κ. Υπουργός, «παίρνει μέτρα ενάντια στη ρύπανση της ατμόσφαιρας».

Δεν έχει κανείς αντίρρηση μ΄ όλα αυτά, αλλά την ίδια ώρα ο μέσος όρος ηλικίας των λεωφορείων στις υπόλοιπες πόλεις της χώρας είναι 13 χρόνια, ενώ εδώ στην Πάτρα τα λεωφορεία έχουν μέσο όρο ηλικίας 19,6 χρόνια.               

Στην Πάτρα ή την ελληνική περιφέρεια δεν ισχύει το πρωτόκολλο του Κιότο;

Στο συνέδριο μας, το συγκεκριμένο ζήτημα προσπαθούμε να το προσεγγίσουμε υπεύθυνα, τεκμηριωμένα και αποτελεσματικά.

Πρώτα απ΄ όλα στεκόμαστε απέναντι στο πρόβλημα με τη δέουσα υπευθυνότητα, χωρίς να προσπαθούμε ν΄ ανακαλύψουμε κάποια αντίθεση κέντρου και περιφέρειας, αλλά διεκδικούμε ισονομία και ισοπολιτεία.

Αν δεν υπάρχουν, λόγω της δημοσιονομικής στενότητας, χρήματα θα μπορούσε κάλλιστα ένα μέρος της επιδότησης σε Αθήνα και Θεσσαλονίκη που θ΄ αγγίξει τα 500 εκατ. ευρώ να δοθεί στην ελληνική περιφέρεια.

Στην πλήρη τους ανάπτυξη οι αστικές συγκοινωνίες της ελληνικής περιφέρειας, για 6 εκατ. εξυπηρετούμενους πολίτες, κοστίζουν περίπου 90 εκατ. ευρώ.

Ελάχιστο ποσό σε σχέση με τον πληθυσμό αναφοράς αλλά και με τα 5000 εκατ.

Θα μπορούσε λοιπόν, αν υπάρχει δημοσιονομική στενότητα να μειωθεί η επιδότηση Αθηνών και Θεσσαλονίκης και να δοθούν στην ελληνική περιφέρεια, έτσι ώστε να υπάρξει μια ριζική ανατροπή των δεδομένων που θα οδηγήσει σε σύγχρονες αστικές συγκοινωνίες στις πόλεις και την ύπαιθρο.

Στο σημείο αυτό θέλω να κάνω γνωστό κάτι που θεωρώ ιδιαίτερα σημαντικό.

Μια συγκεκριμένη κατάκτηση της αυτοδιοίκησης είναι η συμμετοχή του κρατικού προϋπολογισμού που κατανέμεται στα διάφορα Υπουργεία στο πρόγραμμα ΘΗΣΕΑΣ που με μεγάλη καθυστέρηση ξεκίνησε πρόσφατα.

Θέλω λοιπόν να κάνω γνωστό στο συνέδριο ότι στα Υπουργεία που συμμετέχουν συμπεριλαμβάνεται και το Υπουργείο Μεταφορών με ένα μικρό βέβαια ποσοστό. 

Δεν είναι όμως αυτό που έχει σημασία αλλά το ότι η εξέλιξη αυτή προέκυψε μετά από συγκεκριμένη γραπτή διαμαρτυρία της ΚΕΔΚΕ όταν δόθηκε στη δημοσιότητα το σχέδιο νόμου, του 3274, όπου διαμαρτυρηθήκαμε για την απουσία του Υπουργείου μεταφορών εστιάζοντας ακριβώς στο ζήτημα που αποτελεί και το αντικείμενο του συνεδρίου μας.

Έτσι υπήρξε αυτή η εξέλιξη. 

Υπήρξε ένα μικρό δειλό βήμα, γιατί η συμμετοχή του Υπουργείου Μεταφορών είναι πολύ μικρή και εδώ στην Πάτρα οφείλουμε υπεύθυνα, τεκμηριωμένα αλλά και μαχητικά αυτό το πρώτο βήμα να το διευρύνουμε έτσι ώστε να οδηγηθούμε σ΄ ένα αποτέλεσμα.

Αυτό είναι το ένα σκέλος που πρόκειται να εξετάσουμε στο διήμερο συνέδριο μας.

Το άλλο σκέλος αφορά τον τρόπο με τον οποίο θα φτάσουμε σε σύγχρονη αστική συγκοινωνία και στην εξυπηρέτηση των πολιτών.

Αυτό έχει να κάνει με τη διοίκηση του όλου συστήματος αστικής συγκοινωνίας.

Δημοτική αστική συγκοινωνία, απλή επιδότηση, συμμετοχή της Τ.Α. στο σχεδιασμό και υλοποίηση από τα υφιστάμενα ΚΤΕΛ αστικών;

Άλλα σχήματα κοινοπρακτικά;

Ποια είναι η καλύτερη πρακτική;

Η Τ.Α. σε όλη την Ελλάδα έχει αναπτύξει πολλές και ενδιαφέρουσες πρακτικές οι οποίες μπαίνουν στο επίκεντρο του διαλόγου σήμερα και αύριο έτσι ώστε να υιοθετηθούν οι καλύτερες από πλευράς οικονομικότητας και αποτελέσματος για να υπάρχει ολοκληρωμένη θέση από την πλευρά μας.

Θέλω να ολοκληρώσω τονίζοντας ότι από την πλευρά μας είμαστε αποφασισμένοι να φτάσουμε ως το τέλος.

Σήμερα είναι οι αστικές συγκοινωνίες αύριο θα είναι κάτι άλλο.

Το ζήτημα της περιφερειακής ανάπτυξης, όπως και

Το ζήτημα του σύγχρονου κράτους  
είναι μια υπόθεση που χρειάζεται μεγάλη προσπάθεια γατί υπάρχουν τεράστιες δυνάμεις αδράνειας.

Είμαστε αποφασισμένοι όμως να αγωνιστούμε μέχρι το όραμα της σύγχρονης αποκεντρωμένης Ελλάδας να γίνει πραγματικότητα. 

